Tesla taber terræn – men katastrofen er aflyst

Natten til i dag afslørede Tesla endelig de tal, som en hel verden har ventet på med spænding, nemlig salgstallene for årets første tre måneder. Og lad os sige det med det sammme: Tesla har tabt terræn, men det ser absolut ikke så slemt ud, som mange medier havde forudset.

Leverancerne er godt faldet med 12,9 procent i forhold til samme periode sidste år. Alligevel er dommedagsstemningen måske en kende overdrevet – for der er forklaringer, som giver mening.

I alt blev der leveret 336.681 Teslaer globalt i første kvartal. Det er et klart fald fra de 386.810 biler, som rullede ud til kunderne i første kvartal 2024. Produktionen er samtidig dalet til 362.615 biler – et fald på 19 procent sammenlignet med sidste år.

Før tallene blev offentliggjort, florerede der spekulationer om, hvor hårdt Tesla var ramt. Med sine ofte rabiate udtalelser og sin påvirkning af amerikansk politik har Elon Musk mistet sin “mojo”. Men selv om nedgangen er reel, er den langt fra ude af proportioner – især ikke i lyset af, hvad der har været på spil bag kulisserne.

For det første solgte Tesla stadig flere biler end de gjorde i samme periode for tre år siden. For det andet er det et fald på “bare” 18,3 procent i forhold til Teslas bedste kvartal nogensinde.

Man skal nemlig huske at tage i betragtning, at salget af selskabets mest populære bil, Model Y, stoppede brat, da der blev annonceret i ny udgave i starten af januar. Samtidig har der lige siden været ombygning af samlebåndene på Teslas fabrikker, så de kan levere den nye udgave af Model Y. De første leverancer af den nye udgave fandt først sted i marts måned.

Desuden skal man også tage i betragtning, at Teslas bedste første kvartal var præcis det kvartal, hvor de nedsatte priserne med mere end 100.000 kroner.

Set i det lys er en nedgang på mindre end 13 procent måske ikke helt så katastrofalt som jungletrommerne vil have det til at lyde.

Om det lykkes Elon Musk og co. at vende udviklingen i andet kvartal, afhænger i høj grad af, hvor hurtigt den nye Model Y kan komme op i gear – og om køberne stadig står i kø, når dørene igen slås op på fuldt tryk. Én ting er dog sikker: Tesla er ikke i frit fald, men nærmere i en kontrolleret opbremsning.

Husk også at se vores første indtryk af den nye Model Y (Juniper):

Tesla taber terræn – men katastrofen er aflyst