Storbank advarer om Tesla aktiekollaps

Tesla er stadig et af verdens mest omtalte selskaber. Men lige nu er det ikke nye biler, der driver fortællingen. Det er håbet om kunstig intelligens, selvkørende taxaer og robotter. Problemet for Tesla er bare, at regningen stadig skal betales af den gammeldags kerneforretning: biler.

Nu advarer HSBC-analytiker Michael Tyndall om, at Tesla-aktien kan falde hele vejen ned til 131 dollar inden for de næste 12 måneder. Det svarer til et fald på godt 65 procent fra aktiens seneste kurs omkring 381 dollar. Banken fastholder altså et markant negativt syn på Tesla, selv om aktien fortsat handles til en værdiansættelse, som mange traditionelle bilproducenter kun kan drømme om.

Det er ikke svært at se, hvorfor advarselslamperne blinker. Wall Street venter, at Tesla leverer omkring 365.645 biler i første kvartal 2026. Det vil ganske vist være lidt bedre end det svage første kvartal sidste år, men stadig et klart fald i forhold til fjerde kvartal 2025. Med andre ord: Tesla er endnu ikke tilbage i en stabil vækst, og aktiemarkedet har meget lidt tålmodighed, når et selskab til over 1,4 billioner dollar vakler i sin vigtigste forretning.

Drømmen er futuristisk – problemet er meget jordnært

Tesla forsøger samtidig at overbevise markedet om, at næste vækstbølge kommer fra selvkørende teknologi. I Europa venter selskabet på en afgørelse fra den hollandske myndighed RDW om Full Self-Driving, som Tesla håber kan komme senest 10. april 2026. Får Tesla grønt lys i Holland, kan det blive et vigtigt skridt mod bredere EU-godkendelse senere på året. Men der er ingen garanti, og myndighederne har understreget, at godkendelse kun kommer, hvis sikkerheden er dokumenteret overbevisende.

Der er godt nok lyspunkter i Europa. Reuters rapporterede onsdag, at Tesla i marts oplevede et markant comeback i flere nøglemarkeder, blandt andet med kraftige stigninger i Frankrig, Norge, Sverige, Danmark, Italien og Spanien. Det kan give Elon Musk lidt arbejdsro. Men én god måned ændrer ikke ved, at Tesla stadig skal bevise, at fremgangen kan holde.

Hvis leveringstallene torsdag ikke overbeviser, kan advarslen fra HSBC hurtigt gå fra at ligne dommedagssnak til at ligne et reelt faresignal.

Storbank advarer om Tesla aktiekollaps